钦定古今图书集成/明伦汇编/官常典/第741卷 > 张世忠
## 钦定古今图书集成/明伦汇编/官常典/第741卷 > 张世忠

按《永平府志》：“世忠字显甫，山海卫副千户。忠貌不逾
中人，而神爽英发。总发时，以世胄育胶庠，随袭职。会
武试登孙堪榜，加授署指挥佥事。寻掌卫篆，迁秩守
备天寿山，历升大同中路参将。严整步伍，矢立战功，
调援有奇捷，遂实授正千户。未几，西陲告急，本兵疏
名上请，特命移守偏头关，频年失利，人为世忠危之。”
世忠跃然曰：“此吾报国之秋也。”嘉靖二十一年，太原
警，世忠与诸将分五哨进，歃盟互援。适遇敌于六支
村，世忠麾下健卒仅千人，挺身血战，自巳至酉，矢石
俱尽。后援不至，敌且增轻骑合围射世忠中额。寻殪其马，世忠犹跨墙对射，矢透世忠衣袖死之。事闻，赐
祭葬，赠右都督，谥忠愍。